Житвански мир (такође познат као Мир у Житватороку) је закључен 1606. између цара Светог римског царства Рудолфа II и османског султана Ахмеда I. Склапањем мира окончан је Дуги или Петнаестогодишњи рат (1591—1606). Иако је овим споразумом Османско царство добило територијална проширења у Угарској, султан је признао цара као себи равноправног и прихватио укидање годишњег данка које су Хабзбурзи плаћали Османлијама од 1568. године.